Tuduhan penderaan seksual Harvey Weinstein

Pada Oktober 2017, The New York Times dan The New Yorker melaporkan bahawa berpuluh-puluh wanita terutama dalam industri perfileman telah menuduh Harvey Weinstein, seorang penerbit filem Amerika Syarikat yang terkenal atas gangguan seksual, serangan seksual, dan rogol. Tuduhan itu dinafikan oleh Weinstein. Tidak lama selepas tuduhan pertama dikeluarkan, Weinstein telah dipecat dari syarikatnya, The Weinstein Company, dan dibuang dari Akademi Sains dan Seni Perfileman dan pertubuhan profesional yang lain. Siasatan jenayah membabitkan aduan dari sekurang-kurangnya enam orang wanita dilakukan di Los Angeles, New York, dan London.

Latar belakang

Harvey Weinstein dan adiknya, Bob Weinstein, menubuhkan syarikat produksi perfileman, Miramax dan mengetuai syarikat tersebut dari tahun 1975 hingga 2005. Pada Mac 2005, mereka berdua menubuhkan The Weinstein Company dan meninggalkan Miramax pada bulan September.
Khabar angin mengenai kelakuan "casting couch" bertebaran di Hollywood selama beberapa tahun dan dan beberapa individu dalam industri telah membuat kiasan. Pengarah Quentin Tarantino berkata pada tahun 2017 bahawa dia mengetahui mengenai gangguan Weinstein ke atas pelakon wanita sejak dahulu lagi dan berana malu kerana tidak melakukan apa-apa. Pada awal 1998, Gwyneth Paltrow berkata dalam Late Show with David Letterman bahawa Weinstein "akan memaksa kamu untuk melakukan satu atau dua perkara". Pada tahun 2005, Courtney Love menasihati pelakon-pelakon wanita yang muda dalam sebuah temubual, "Jika Weinstein menjemput kamu ke sebuah parti persendirian di Hotel Four Seasons, jangan pergi." Pada tahun 2010, sebuah artikel bertajuk "Gadis Harvey" (Harvey's Girls) untuk Pajiba merujuk kepada reputasi "casting couch" Weinstein: "Setiap beberapa tahun, Harvey memilih seorang gadis baru sebagai kesayangannya". Pada tahun 2012, sebuah watak dalam siri TV 30 Rock berkata: "I'm not afraid of anyone in show business, I turned down intercourse with Harvey Weinstein on no less than three occasions, out of five" ("Saya tidak takut kepada sesiapa dalam perniagaan hiburan, saya telah menolah hubungan dengan Harvey Weinstein tidak kurang dari tiga kali, daripada lima"). Semasa majlis Anugerah Akademi ke-85, pengacara Seth MacFarlane berlawak apabila mengumumkan calon Pelakon Pembantu Wanita: "Congratulations, you five ladies no longer have to pretend to be attracted to Harvey Weinstein" ("Tahniah, anda kelima-lima wanita tidak perlu lagi berpura-pura tertarik dengan Harvey Weinstein").
Pada tahun 2015, The New York Times melaporkan Weinstein telah disoalsiat oleh polis selepas seorang wanita berusia 22 tahun menuduh Weinstein memegangnya dengan cara tidak sepatutnya. Wanita tersebut, peragawati Itali, Ambra Gutierrez, bekerjasama dengan polis untuk mendapatkan rakaman audio dimana Weinstein dituduh memegangnya dengan cara tidak sewajarnya. Apabila siasatan polis berkembang dan menjadi awam, tabloid mula menerbitkan cerita negatif tentang Gutierrez yang menggambarkannya sebagai seorang yang suka mengambil kesempatan. Peguam Daerah Manhattan, Cyrus Vance Jr. memutuskan untuk tidak membawa tuduhan jenayah terhadap Weinstein, memetiknya sebagai kekurangan bukti, berbeza dengan polis yang menganggap bukti tersebut mencukupi.

Laporan 2017

Tuduhan besar mengenai salah laku seksual Weinstein pertama kali dilaporkan oleh wartawan Jodi Kantor dan Megan Twohey dalam The New York Times pada 5 Oktober 2017. Laporan tersebut menuduh tiga dekad Weinstein melakukan gangguang seksual.
Pada 10 Oktober 2017, wartawan NBC News, Ronan Farrow melaporkan dalam The New Yorker dakwaan mengenai serangan atau gangguan seksual 13 wanita dan tiga yang dirogol. Farrow berkata dia mahu mendedahkan kisah ini berbulan lebih awal dengan NBC namun saluran tersebut ditekan untuk tidak menyiarkannya, tetapi dinafikan oleh NBC.
Farrow melaporkan pada November 2017 bahawa Weinstein ada, melalui peguan David Boies, mengupah agensi perisikan peribadi, Kroll, Black Cube dan penyiasat peribadi Jack Palladino untuk menyiasat dan mempengaruhi mangsa-mangsa yang dikaitkan dengan Weinstein, termasuk wartawan yang sedang menyiasat Weinstein, bagi mengelak kelakuannya disiarkan.